**ЎЗБЕКИСТОН РЕСПУБЛИКАСИ**

**ОЛИЙ ВА ЎРТА МАХСУС ТАЪЛИМ ВАЗИРЛИГИ**

**ФАРҒОНА ДАВЛАТ УНИВЕРСИТЕТИ**

**АХБОРОТ СОАТИ**

**МАТЕРИАЛЛАРИ**

**№ 2**

***ҲАФТАНИНГ МУҲИМ ВОҚЕАЛАРИ***

**(13-18 сентябрь)**

**Фарғона – 2018**

**ЎЗБЕКИСТОНДАГИ ИЖТИМОИЙ-ИҚТИСОДИЙ ВА СИЁСИЙ**

**СОҲАЛАРДАГИ ЯНГИЛИКЛАР:**

**Абдулазиз Комилов Ҳиндистон ташқи ишлар давлат вазири билан Шавкат Мирзиёевнинг Ҳиндистонга ташрифи масаласини муҳокама қилди**

2018 йилнинг 16 сентябр куни Ўзбекистон Республикаси ташқи ишлар вазири Абдулазиз Комилов мамлакатга амалий ташриф билан келган Ҳиндистон Республикаси ташқи ишлар давлат вазири Мобашар Жавад Акбарни қабул қилди. Бу ҳақда ТИВ матбуот хизмати хабар тарқатди.

Ўзбекистон Президенти Шавкат Мирзиёевнинг Ҳиндистонга бўлажак ташрифи ва Ҳиндистон раҳбарияти билан бўладиган музокараларига тайёргарлик кўриш жараёни учрашув кун тартибининг асосий масаласи бўлди.

Ҳозирги вақтда икки мамлакатда ҳам олий даражадаги Ўзбекистон-Ҳиндистон учрашувининг мазмуний қисми устида биргаликда ишлар олиб борилаётгани қайд этилди. Сиёсий, савдо-иқтисодий, маданий-гуманитар соҳада қатор муҳим тадбирлар ўтказилмоқда.

Шу ўринда 2018 йилнинг 13-14 сентябр кунлари Самарқанд шаҳрида бўлиб ўтган “Ҳиндистон – Марказий Осиё” мулоқотининг 5-мажлисида иштирок этган Мобашар Жавад Акбар таъкидлашича, икки томонлама муносабатлар учун жуда муҳим ҳодиса арафасида шу каби тадбирларнинг ўтказилиши катта аҳамият касб этади.

Август ойида бўлиб ўтган Савдо-иқтисодий ва илмий-техникавий ҳамкорлик бўйича ҳукуматлараро комиссиянинг 11-мажлисида икки томон учун ҳам манфаатли бир қатор истиқболли қўшма лойиҳаларни амалга ошириш бўйича аниқ келишувларга эришилди. Бир неча кун илгари Ҳиндистонда Ўзбекистон маданияти кунлари муваффақиятли ўтказилди. Ню-Деҳли шаҳрида бўлиб ўтадиган “Ўзбекистонда ишлаб чиқарилган” миллий маҳсулотлар кўргазмаси ва қўшма бизнес-форумга тайёргарлик кўрилмоқда.

Суҳбат давомида халқаро ва минтақавий сиёсатнинг баъзи масалалари юзасидан ҳам фикр алмашилди.

Учрашувда Ҳиндистон элчиси Винод Кумар иштирок этди.

### Ўзбекистонда Давлат ҳокимияти ва бошқаруви органларининг

### “Очиқлик индекси” эълон қилинди

Ўзбекистонда Давлат ҳокимияти ва бошқаруви органларининг 2018 йил 1 июл ҳолатига “Очиқлик индекси” эълон қилинди. Бу ҳақда депутат Расул Кушербаев Ўзбекистон давлат ҳокимияти ва бошқаруви органлари фаолиятининг очиқлигини таъминлаш бўйича фаолиятни мувофиқлаштириш ва мониторинг бўйича жамоатчилик кенгаши маълумотларига таяниб хабар бермоқда.

Мониторинг натижасига кўра, Адлия вазирлиги 88.12 балл билан биринчи ўринни эгаллади. Ахборот технологиялари ва коммуникатсияларини ривожлантириш вазирлиги 75.85 балл билан иккинчи, Марказий банк 66.75 балл билан учинчи ўринни эгаллади.

Бу сафар Соғлиқни сақлаш вазирлиги ҳам очиқликни таъминлаш ёʻлида бир қатор ижобий натижага эришиб умумий ҳисобда тўртинчи ўринни эгаллади.

Фаолияти очиқлиги бўйича Сув хўжалиги вазирлиги энг ёмон натижани қўлга киритди. Унинг балли 15.83 га тенг бўлди.

Ҳокимиятлар ичида энг паст натижа Самарқанд вилоятига тўғри келди.

Депутатнинг сўзларига кўра, тўлиқ рўйхат тез орада кенгаш расмий сайтида эълон қилинади.

### Алишер Султонов Ўзбекистон Республикаси Бош вазирининг ўринбосари

### лавозимида қоладиган бўлди

Ўзбекистон Республикаси Ҳукумати ижро тузилмасига ўзгартириш киритилди. Унга кўра, Ўзбекистон Республикаси Бош вазирининг ўринбосари – Геология, ёқилғи-енергетика комплекси, кимё, нефт-кимё ва металлургия саноати масалалари комплекси раҳбари — “Ўзбекнефтгаз” аксиядорлик жамияти бошқаруви раиси лавозими тугатилди. Яъни ушбу соҳадаги бош вазир ўринбосари айни пайтда “Ўзбекнефтгаз” аксиядорлик жамияти бошқаруви раиси бўлиши ҳақида қоида чиқариб ташланди. Бу ҳақда телеграмдаги “давлетовуз” канали хабар бермоқда.

Шундай қилиб, Алишер Султанов Ўзбекистон Республикаси Бош вазирининг ўринбосари – Геология, ёқилғи-енергетика комплекси, кимё, нефт-кимё ва металлургия саноати масалалари комплекси раҳбари сифатида қолади.

Баҳром Ашрафхонов эса “Ўзбекнефтгаз” аксиядорлик жамияти бошқаруви раиси вазифасини бажарувчи сифатида иш юритади.

### Шавкат Мирзиёев ва Александр Лукашенко кўргазмага ташриф буюрди

“Ўзекспомарказ”да Беларус Республикасида ишлаб чиқарилган маҳсулотлар кўргазмаси очилди.

Ўзбекистон Республикаси Президенти Шавкат Мирзиёев ва Беларус Республикаси Президенти Александр Лукашенко ушбу кўргазмага ташриф буюрди.

Кўргазмада 150 дан ортиқ корхона ўз маҳсулот ва хизматлари билан қатнашмоқда. Улар Беларуснинг қишлоқ хўжалиги машинасозлиги, металлургия, кимё саноати, маиший техника, озиқ-овқат, тўқимачилик, тиббиёт, таълим ва бошқа соҳалардаги ютуқларини намойиш этмоқда.

Александр Лукашенко Президентимизга мазкур соҳалардаги имкониятлар, корхоналарда ишлаб чиқарилаётган маҳсулотлар ҳақида сўзлаб берди.

Шавкат Мирзиёев беларуслик ишбилармонлар билан суҳбатлашди. Мутасаддиларга савдо алоқаларини кенгайтириш, саноат корхоналари ва ҳудудлар ўртасида кооператсияни ривожлантириш бўйича кўрсатмалар берди.

Давлат раҳбарлари юқори технологиялар соҳасида, жумладан, икки мамлакатнинг инноватсион марказлари ва технопарклари ўртасидаги ҳамкорликни ривожлантириш, харидоргир товарларни биргаликда ишлаб чиқариш муҳимлигини таъкидлади.

Павилонлардан бирида мамлакатимиз мева-сабзавотлари ва қайта ишланган озиқ-овқат товарлари намойиш қилинди. Уларнинг табиийлиги, мазали ва сифатлилиги беларуслик меҳмонларда катта таассурот қолдирди, ишбилармонларда ҳамкорлик истагини уйғотди.

### Ўзбекистон ва Беларус ўртасида икки томонлама қандай ҳужжатлар имзоланди

### (Тўлиқ рўйхат)

Кўксаройда ўтган музокаралар бўйича Ўзбекистон Республикаси Президенти Шавкат Мирзиёев ва Беларус Республикаси Президенти Александр Лукашенконинг давлат раҳбарларининг Қўшма баёнотини имзоладилар.

Шунингдек, икки мамлакат ҳукумат ва вазирликлари ўртасида қатор икки томонлама муҳим ҳужжатлар имзоланди.

Хусусан, Ўзбекистон Республикаси ва Беларус Республикаси Фанлар академиялари ўртасида илмий-техник ҳамкорлик тўғрисида шартнома;

Ўзбекистон Республикаси Давергеодезкадастр қўмитаси ва Беларус Республикаси Давлат мулк қўмитаси ўртасида идоралараро ҳамкорлик тўғрисида битим;

Ўзбекистон Республикаси Соғлиқни сақлаш вазирлиги ва Беларус Республикаси Давлат суд экспертизаси қўмитаси ўртасида идоралараро суд-тиббий фаолият соҳасида ҳамкорлик тўғрисида битим;

Ўзбекистон Республикаси Соғлиқни сақлаш вазирлиги ва Беларус Республикаси Соғлиқни сақлаш вазирлиги ўртасида идоралараро соғлиқни сақлаш ва тиббиёт фани соҳасида ҳамкорлик тўғрисида битим;

Ўзбекистон Республикаси Маданият вазирлиги ва Беларус Республикаси Маданият вазирлиги ўртасида идоралараро маданият соҳасида ҳамкорлик тўғрисида битим;

Ўзбекистон Республикаси Олий ва ўрта махсус таълим вазирлиги ва Беларус Республикаси Таълим вазирлиги ўртасида идоралараро олий таълим соҳасида ҳамкорлик тўғрисида битим;

Ўзбекистон Республикаси Қишлоқ хўжалиги вазирлиги ва Беларус Республикаси Қишлоқ хўжалиги ва озиқ-овқат вазирлиги ўртасида идоралараро қишлоқ хўжалиги соҳасида иқтисодий ва илмий-техникавий ҳамкорлик тўғрисида битим;

Ўзбекистон Республикаси Инноватсион ривожланиш вазирлиги ва Беларус Республикаси Фан ва технологиялар бўйича давлат қўмитаси ўртасида ҳукуматлараро фан ва технологиялар соҳасида битим;

Ўзбекистон Республикаси Давлат божхона қўмитаси ва Беларус Республикаси Давлат божхона қўмитаси ўртасида ҳукуматлараро божхона ишларида ҳамкорлик ва ўзаро ёрдам тўғрисида битим ҳамда ҳукуматлараро ўзаро савдога кўмаклашиш тизими тўғрисида битим;

Ўзбекистон Республикаси Мудофаа саноати бўйича давлат қўмитаси ва Беларус Республикаси Давлат ҳарбий саноат қўмитаси ўртасида давлатлараро ҳарбий-техникавий ҳамкорликни ривожлантириш тўғрисида битим;

Ўзбекистон Республикаси Ташқи савдо вазирлиги ва Беларус Республикаси Транспорт ва коммуникатсиялар вазирлиги ўртасида ҳукуматлараро халқаро автомобил транспорти қатнови тўғрисидаги битимга ўзгартириш ва қўшимчалар киритиш тўғрисида баённома;

Ўзбекистон Республикаси Ташқи ишлар вазирлиги ва Беларус Республикаси Ташқи ишлар вазирлиги ўртасида ташқи ишлар вазирликлари ўртасида 2019-2020 йилларга мўлжалланган маслаҳатлашувлар дастури ҳамда ҳукуматлараро саноат мулки обектларини муҳофаза қилиш соҳасида ҳамкорлик тўғрисида битим;

Шунингдек, Ўзбекистон Республикаси Бош вазири ўринбосари Нодир Отажонов ҳамда Беларус Республикаси ташқи ишлар вазири Владимир Макей ҳукуматлараро 2019-2023 йилларга мўлжалланган ижтимоий-иқтисодий ҳамкорлик тўғрисида шартнома ва уни амалга ошириш бўйича дастурни имзоладилар.

### Шавкат Мирзиёев ва Александр Лукашенко Қўшма баёнотни имзолади

Ўзбекистон ва Беларус раҳбарларининг самарали музокаралардан сўнг икки томонлама ҳужжатларни имзолаш маросими бўлди. Бу ҳақда Президент матбуот хизмати хабар тарқатди.

Ўзбекистон Республикаси Президенти Шавкат Мирзиёев ва Беларус Республикаси Президенти Александр Лукашенко Қўшма баёнотни имзолади.

Ташриф доирасида шерикликнинг устувор ёʻналишлари бўйича 19 ҳужжат имзоланди. 2019-2023 йилларда сотсиал-иқтисодий ҳамкорлик тўғрисидаги ҳукуматлараро шартнома ва уни амалга ошириш дастури улар орасида алоҳида аҳамиятга эгадир.

Бундан ташқари, куни кеча ўтган бизнес-форумда умумий қиймати 230 миллион доллардан ортиқ бўлган шартнома ва битимлар имзолангани таъкидланди.

Оммавий ахборот воситалари вакиллари учун ўтказилган брифингда давлат раҳбарлари музокаралар очиқ ва ишонч руҳида ўтгани, натижалар шунга яраша мустаҳкам ва кенг кўламли бўлишини қайд этди.

Президент Шавкат Мирзиёев Беларус Президентининг 24 йилдан кейинги ташрифи том маънода тарихий бўлгани, икки мамлакат ўртасидаги ҳамкорликни амалий мазмун билан бойитганини таъкидлади.

Ташриф давомидаги муҳокамалар Ўзбекистон ва Беларуснинг кўп қиррали шериклик муносабатларини мустаҳкамлашга интилишини тасдиқлади. Бу ўзаро манфаатли ҳамкорликни янада ривожлантиришга кучли суръат бағишлаб, уни сифат жиҳатидан янги, янада юксак босқичга олиб чиқади, деди давлатимиз раҳбари.

Беларус Республикаси Президенти Александр Лукашенконинг расмий ташрифи давом этмоқда.

### Аниқ, самарали ва истиқболли келишувларга эришилди

Кўксаройда Ўзбекистон ва Беларус Президентларининг кенг доирадаги музокаралари бошланди. Бу ҳақда Ўзбекистон Республикаси Президенти Матбуот хизмати хабар бермоқда.

Шавкат Мирзиёев ва Александр Лукашенконинг аввалги мулоқотлари, самарали ҳамкорлик борасидаги қатъий интилиши натижасида Ўзбекистон билан Беларус ўртасидаги алоқалар барча соҳаларда фаол тус олди.

Парламентлараро ҳамкорлик мустаҳкамланди. Ўзбекистон Республикаси Олий Мажлиси Сенати делегатсияси ташриф билан Беларус Республикасида бўлди.

Шу йил август ойида Тошкентда Ўзбекистон Республикаси ва Беларус Республикаси ўртасида ҳамкорлик бўйича ҳукуматлараро комиссия мажлиси муваффақиятли ўтди.

Машинасозлик, фарматсевтика, енгил ва озиқ-овқат саноати, қишлоқ хўжалиги, туризм каби соҳаларда қўшма лойиҳалар амалга оширилмоқда. Ишбилармон доиралар ва етакчи корхоналарнинг бизнес алоқалари мустаҳкамланмоқда.

Кейинги икки ойда мамлакатимизнинг барча ҳудудлари вакиллари Беларусга ташриф буюриб, ҳамкасблари билан ҳамкорлик ўрнатди.

Музокараларда савдо-иқтисодий, инвеститсиявий, транспорт-коммуникатсия ва маданий-гуманитар соҳалардаги алоқаларни ривожлантириш истиқболлари юзасидан фикр алмашилди. Президентлар икки мамлакат ўртасидаги ҳамкорликни кенгайтиришдан манфаатдорлигини, бунинг учун интеллектуал, технологик, меҳнат ресурслари борлигини ва, энг муҳими, ўзаро интилиш юқорилигини таъкидлади.

Бош вазир ўринбосарлари, вазирлар ва ҳудудлар раҳбарлари ҳамкорлик учун истиқболли лойиҳаларни таклиф қилди.

Ўзбекистон Республикаси ва Беларус Республикаси ўртасида ҳамкорлик бўйича ҳукуматлараро комиссияга товар айирбошлашнинг юқори суръатини таъминлаш, яқин йилларда уни бир миллиард долларга етказиш вазифаси қўйилди.

Ҳудудлараро алоқаларни кенг ёʻлга қўйиш, хусусан, машинасозлик, тўқимачилик, озиқ-овқат саноати, чорвачилик, мева-сабзавотни қайта ишлаш, фарматсевтика, қурилиш материаллари ишлаб чиқариш ва бошқа тармоқларда кооператсияни ривожлантиришга келишиб олинди. Қўшма корхоналар ташкил этиб, ишлаб чиқарилган маҳсулотларни учинчи давлатларга экспорт қилиш зарурлиги таъкидланди.

Ўзбекистонда атом электр стансияси қуриш лойиҳасини амалга оширишда ҳамкорлик қилиш масаласи ҳам кўриб чиқилди.

Соғлиқни сақлаш, фан ва технологиялар, олий таълим, маданият соҳаларида ҳамда фанлар академиялари ўртасида ҳамкорлик бўйича ҳам келишувларга эришилди.

### Беларус Республикаси Ўзбекистондан қандай манфаат кутмоқда?

Миллий матбуот марказида журналистлар учун ташкил этилган брифингда “Халқ сўзи“ газетаси мухбири Омонулла Файзиевнинг мазкур саволига Ўзбекистон Республикаси Президенти ҳузуридаги Стратегик ва минтақалараро тадқиқотлар институти бўлим бошлиғи Баҳром Сотиболдиев жавоб берди, деб ёзмоқда ЎзА.

Марказий Осиё давлатлари орасидан Ўзбекистон энг аҳолиси кўп бўлган мамлакатдир. Ҳозирда юртимизда катта ислоҳотлар амалга оширилаётган бўлиб, юртимиз бозори очилмоқда. Энг асосий манфаат миллий бозоримиздан фойда олиш ҳисобланади.

Беларус Республикаси ҳам ишлаб чиқараётган маҳсулотларини сотиш учун янги бозор қидирмоқда. Мазкур мамлакатнинг ўтган 2017 йилдаги ялпи миллий маҳсулот ишлаб чиқариши 51 миллиард АҚШ доллари миқдорни ташкил этади. Ундан 26 миллиард долларлик маҳсулотни Беларус давлати четдан сотиб олади. 24 миллиард долларлик маҳсулотни четга экспорт қилади. Мана шу савдо балансидаги фарқ бор ёʻғи 2 миллиард долларни ташкил қилмоқда. Уларнинг Ўзбекистон бозоридан ўрин олишга интилаётганлигининг боиси, бизда миллий иқтисодиётимиз янги босқичга кўтарилиши ёʻлида улкан ислоҳотлар даври бошланди. Мисол учун, тоғ-кон соҳасида Беларус маҳсулотларини жуда кўп миқдорда сотиб оляпмиз. Жорий йилнинг сўнггига қадар 260 та оғир юк машиналари харид қилиниши режалаштирилган.

# Маънавий-маърифий ишлар самарадорлиги

Вилоят ҳокимлигининг кичик мажлислар залида Қуролли Кучларимиз ҳарбий хизматчиларининг маънавий-маърифий савиясини оширишга бағишланган йиғилиш ўтказилди. Унда Мудофаа вазирлигининг тарбиявий ва мафкуравий ишлар бош бошқармаси, Шарқий ҳарбий округ, жамоат ташкилотлари вакиллари, ҳуқуқ-тартибот идоралари ходимлари ва журналистлар иштирок этди.

Йиғилишда Президентимиз томонидан жорий йилнинг 4 август куни қабул қилинган “Ўзбекистон Республикаси Қуролли Кучлари ҳарбий хизматчиларининг маънавий-маърифий савиясини ошириш тизимини тубдан такомиллаштириш тўғрисида”ги қарори мазмун-моҳияти, истиқболдаги вазифалар ҳақида сўз юритилди.

Йиғилишда сўзга чиққан Ўзбекистон Республикаси Қуролли Кучлари академияси ҳарбий илмий тадқиқотлар маркази катта офицери Шамсиддин Тўхлиев юқоридаги ҳуқуқий ҳужжат асосида бажариладиган чора-тадбирлар хусусида тўхталиб ўтди.

Қайд этилганидек, қарор асосида ишлаб чиқилган Ўзбекистон Республикаси Қуролли Кучлари тизимида маънавий-маърифий ишлар самарадорлигини ошириш концепциясини амалга ошириш бўйича “Йўл харитаси”, Қуролли Кучлар ҳарбий хизматчилари томонидан ёшларни юксак ватанпарварлик руҳида тарбиялашга қаратилган тадбирларни ўтказиш схемаси қарор ижросида асосий йўналиш бўлиб хизмат қилади.

Қарорда белгиланган чора-тадбирлардан асосий мақсад мустақил, кенг дунёқараш ва фикрлашга эга, иймон-эътиқоди ва иродаси мустаҳкам, маънавиятли ва фидойи, аждодларимизнинг бебаҳо меросига таяниб яшайдиган Ватан ҳимоячиларини тарбиялаш, уларнинг дунёқарашларини, мантиқий, ижодий ва таҳлилий фикрлаш доирасини кенгайтириш, она Ватан тақдири учун юксак масъулият ва жавобгарлик каби муҳим хусусиятларни шакллантиришдан иборатдир.

Ушбу тамойилларга таяниб ўқув муассасаларида жумладан, мактаб ва мактабгача таълим муассасаларида ҳарбий йўналишдаги тадбирлар кўламини кенгайтириш, уларда навқирон авлод вакиллари иштирокини таъминлаш таъкидлаб ўтилди. Буюк саркардаларимизнинг ҳарбий санъати ва саркардалик маҳоратларини чуқур ўрганишга, улуғ аждодларимизнинг Ватан озодлиги йўлида мардонавор олиб борган курашлари, мустақиллигимизни ҳимоя қилишда жон фидо этган юртдошларимизнинг қаҳрамонликларига муносиб бўлиш туйғуларини шакллантиришга эътибор қаратилди.

Йиғилиш якунида иштирокчилар томонидан тадбирларни амалга ошириш бўйича бир қатор таклиф ва мулоҳазалар ўртага ташланди. Ҳамкорликни кенгайтиришга келишиб олинди.

# Шукроналик дуолари

Илгари хабар берганимиздек, жорий йилда ҳаж ибодатини адо этадиган зиёратчилар учун Вазирлар Маҳкамаси ҳузуридаги Дин ишлари бўйича қўмита, Ўзбекистон мусулмонлар идораси ва унинг вилоятдаги вакилликлари томонидан алоҳида учрашув-суҳбатлар ўтказилди, йўл-йўриқ, тавсиялар берилди.

Жумладан вилоятимизда ҳам ҳаж мавсумига тайёргарлик ишлари юқори савияда ташкилланди.

Кеча фарғоналикларнинг дастлабки гуруҳи “Ўзбекистон ҳаво йўллари” МАК нинг замонавий авиалайнерида Саудия Арабистонига жўнаб кетдилар. Сафар олдидан зиёратчилар юртимиздаги диний бағрикенглик, зиёратчиларга кўрсатилаётган ғамхўрлик ва эҳтиром ҳақида гапириб, вилоят ҳокимлиги ҳузуридаги ҳаж ҳайъатига, мутасадди ташкилот раҳбарларига миннатдорчилик изҳор қилдилар, юртимиз тинчлиги, ҳаётимиз фаровонлиги учун шукроналик дуолари янгради.

Ҳозирги дақиқаларда зиммамдаги масъулиятни янада чуқурроқ ҳис этмоқдаман,- дейди ФарДУ профессори Турғуной Эгамбердиева.- Чунки ҳожилик шараф бўлиш билан бирга катта масъулиятдир. Юртимизга қайтганимдан сўнг билим-маърифатимни, эзгу-ишларимни халқимизга, хусусан ёшлар тарбиясига бағишлайман.

# Дин вакилларининг вазифалари

Фарғона шаҳридаги Тадбиркорлар марказида вилоятда ижтимоий-маънавий муҳитни соғломлаштиришга бағишланган йиғилиш бўлиб ўтди.

Унда вилоятимиз шаҳар ва туманларида фаолият кўрсатаётган расмий жоме масжидларнинг имом-хатиблари иштирок этдилар.

Йиғилишда таъкидланганидек, мамлакатимизда халқ билан мулоқот қилиш жараёнида муаммоларни ўрганиш ва ҳал этишнинг ўзига хос самарали тизими яратилди.

Президентимиз жойларда амалга оширилаётган бунёдкорлик ишлари, йирик лойиҳалар билан танишиш ва халқ билан мулоқот қилиш мақсадида вилоятимизга ташрифи чоғида бу борада олдинда турган вазифаларга алоҳида эътибор қаратди. Ҳокимликлар, депутатлар, фаоллар олдига аниқ вазифалар қўйди.

Йиғилишда аҳоли ўртасида соғлом муҳитни шакллантириш, фуқаролар, айниқса, ёшларни ёт ғоялардан сақлаш, улар ўртасида соф ислом дини таълимоти тарғиботини олиб бориш  дин уламолари олдидаги асосий масалалардан эканлиги айтиб ўтилди.

Ижтимоий тармоқлар орқали тарғиб этилаётган бузғунчи  ғояларнинг асл моҳиятини тушуниб етмаган айрим фуқаролар бу алдовларга кўр-кўрона эргашмоқдалар.

–Бундай ҳолатларнинг олдини олиш  инсон қалбининг покланишига боғлиқ, –дейди вилоят бош имом-хатиби Убайдулло Алиев. – Қалбни поклаш, уни бунёдкор ғоялар билан тўлдириш имомларимиз зиммасига катта масъулият юклайди. Зеро, инсоннинг юксак  тафаккур эгаси сифатида шаклланишида, маънавий дунёқарашининг кенгайишида, уни бойитишда, халқига, Ватанига садоқатли бўлиб камол топишида ислом динининг ўрни беқиёс. Йиғилишда масаланинг ана шу жиҳатларига эътибор қаратилди.

Бугунги кун имомларимиздан замон билан ҳамнафас ҳаракат қилишлари, ислоҳотлардан ортда қолмасликларини талаб этади. Давлатимизда ислом дини ривожи учун  яратилган шароитлар  дин вакилларини ўқиш, изланиш ва келажакда буюк  ажодларига мос издошлар бўлиб камол топишларига хизмат қилади.

Йиғилишда вилоятда соғлом муҳитни шакллантиришда дин вакилларининг олдида турган вазифалар белгилаб олинди.

**Фарғона давлат университети янгиликлари**

Аёлни эъзозлаш, аёлга эҳтиром кўрсатиш халқимизга хос олижаноб қадрият ҳисобланади. Ўзбекистон Республикаси Президенти Шавкат Миромонович Мирзиёев томонидан хотин-қизларни қўллаб қувватлаш бўйича кўплаб ишлар амалга оширилмоқда. Хотин-қизларга шарт-шароитлар яратиш, уларга бўлган юксак эътибор сифатида “Хотин-қизларни қўллаб-қувватлаш ва оила институтининг мустаҳкамлаш соҳасидаги фаолиятини тубдан такомиллаштириш чора-тадбирлари тўғрисида” 2018 йил 2 февралдаги ПФ-5325-сон Фармони бунинг яққол мисолидир.

2018 йил 13 сентябрь куни **Ахборот ресурс маркази** залида Хотин-қизлар қўмитаси бошланғич ташкилотининг ҳисобот – сайлов анжумани бўлиб ўтди. Унда фахрийлар, профессор-ўқитувчилар, талаба-ёшлар иштирок этдилар. Анжуманни университет ректори, техника фанлари доктори, профессор Р.Максудов очиб, сизларни, бутун университет аёлларини, муҳтарама онахонлару қадрли опа-сингилларни, гўзал қизларимизни эришаётган ютуқлари билан муборакбод этиб, барча аёлларга ўзининг чуқур ҳурмат-эҳтироми ва эзгу тилакларини билдирди.

Ҳисобот сайлов анжуманида Фарғона шаҳар хокими ўринбосари, хотин-қизлар қўмитаси раиси Д.Ходжаева иштирок этиб, университетда хотин-қизларга берилаётган эътибор, шунингдек эришилаётган ютуқлар ҳақида батафсил фикрларини билдирди. Анжуманнинг расмий қисмидан сўнг ижодкор талабалар томонидан бадиий чиқишлар барчани хушнуд этди.

* 2018 йил 13 сентябрь куниахборот ресурс марказидаЎзбекистон Фанлар академияси академиги, бадиий академия академиги, санъатшунослик фанлари доктори, профессор Хакимов Акбар Абдуллаевич иштирокида “Санъат тарихи” мавзусида учрашув бўлиб утди. Тадбирда 100 нафар тарих, мусиқа, тасвирий санъат йўналиши профессор-ўқитувчилаври ҳамда талабалари иштирок этдилар. Қизиқарли савол-жавобларга бой учрашувда академик А.Хакимов кўргазмали воситалар ёрдамида барчани жаҳон тасвирий санъатида Ўрта Осиёлик рассомлар ижодининг ўзига хос кўринишларини илмий ёндашувлар асосида барчага етказди.
* 14 сентябр куни “Ёшларга оид давлат сиёсати тўғрисида”ги Қонун қабул қилинган кун муносабати билан Ёшлар иттифоқи вилоят Кенгаши, Фарғона шаҳар ҳокимлиги ва Фарғона давлат университети ҳамкорлигида семинар ўтказилди. Семинарда ҳозирги кунда олий таълим тизимида ёшларга яратилаётган шароитлар, имтиёзлар ҳамда уларнинг вазифалари тўғрисида тушунчалар берилди. Талабаларнинг қизиқтирган саволларига мутахассислар томонидан тегишли йўналишлар бўйича жавоблар берилди.

***«Ахборот соати»ни тайёрлашда қуйидаги ОАВ дан фойдаланилди:***

*1. “Халқ сўзи” газетаси 2018 йил 13-18 сентябрь (хс.уз)*

*2. “Фарғона ҳақиқати” газетаси 2018 йил 13-18 сентябрь(ҳақиқат.уз)*

*3. кун.уз расмий веб-сайти (13-18 сентябрь).*

**Ахборот соати материаллари маънавият ва маърифат бўлимида тайёрланди.**

**ФДУ «Нусха кўпайтириш бўлими» 18.09.2018 йил Буюртма. № \_\_\_\_ адади 350.**